**เยื่อไม้** เป็นชื่อวงดนตรีสัญชาติไทย ที่มีผลงานระหว่างปี พ.ศ. 2530 - 2533 ทั้งหมด 13 ชุด โดยเป็นการนำเพลงเก่าของสุนทราภรณ์ และศิลปินครูเพลงลูกกรุง มาบรรเลงใหม่โดยใช้เครื่องดนตรีอคูสติก ผู้ตั้งชื่อวงคือ ประภาส ชลศรานนท์ โดยให้ความเห็นว่า *"งานของท่านก็เหมือนกับต้นไม้ใหญ่ที่ยังยืนต้นอยู่ เยื่อไม้ก็เป็นเพียงเยื่อบางๆ ของต้นไม้ใหญ่เท่านั้น"*

สมาชิกวงดนตรี "เยื่อไม้" มี ทรงวุฒิ จรูญเรืองฤทธิ์ เป็นหัวหน้าวงควบตำแหน่งเปียโน และ นพ โสตถิพันธุ์ นักไวโอลินอาวุโส โดยรวบรวมพรรคพวกจากวงยามาฮ่าซาวด์เข้าร่วมวงเยื่อไม้ ได้แก่ วีรชัย เขียวขจี มือกลอง เจน เฉลยกาย เล่นดับเบิลเบส สมชาย เฟี้ยวสำอางค์ เล่นฟลุท พิเนตร เนตรงาม เล่นกีตาร์ โดยมี วิระ บำรุงศรี และ อรวี สัจจานนท์ เป็นนักร้องนำของวง โดยมีจุดประสงค์เพื่ออนุรักษ์และสืบสานงานเพลงเก่าอันทรงคุณค่า ดังนั้นลักษณะการร้องและการเล่นดนตรีของวงจึงใกล้เคียงกับต้นฉบับ แต่มีความเป็นเอกลักษณ์เฉพาะตัวในการใช้เครื่องดนตรีที่ล้วนทำจากไม้ ท่ามกลางวิวัฒนาการการบันทึกเสียงด้วยเครื่องดนตรีอันทันสมัย

อัลบั้มชุดแรกของวง ออกจำหน่ายในปี พ.ศ. 2531 ภายใต้สังกัด คีตาแผ่นเสียง-เทป ในชื่อชุด "เยื่อไม้ ๑" โดยเป็นบทเพลงของสุนทราภรณ์ทั้งหมด บันทึกเสียงที่ห้องอัดไพบูลย์ ศุภวารี ต่อมาถึงชุด "เยื่อไม้ ๒" ได้นำบทเพลงของครูเพลงท่านอื่นๆ ที่มีผลงานเป็นที่รู้จักกันทั่วไป ได้แก่ พยงค์ มุกดา, นคร มงคลายน, ชาลี อินทรวิจิตร, สมาน กาญจนผลิน, สุรพล โทณะวณิก, ป.ชื่นประโยชน์ และ เกษม ชื่นประดิษฐ์ มาบรรเลงใหม่ และยังได้ออกผลงานในนามวงอีก โดยแบ่งเป็น*อัลบั้มเพลงร้อง* คือ "เยื่อไม้ ๓ บานเช้า", "เยื่อไม้ ๔ บานเย็น", "เยื่อไม้ ๖ เก้าละคอน", "เยื่อไม้ ๗ เก้าครู", "เยื่อไม้ ๙ ลีลาศ", "เยื่อไม้ ๑๐ ลีลา", "เยื่อไม้ ๑๑ สถาบัน", "เยื่อไม้ ๑๒ เพลงรัก" และ "เยื่อไม้ ๑๓ เพลงรำ" ส่วน*อัลบั้มเพลงบรรเลง* มี 2 ชุดคือ "เยื่อไม้ ๕ เสียงจากไม้" และ "เยื่อไม้ ๘ เพลงผลัดใบ" โดย นพ โสตถิพันธุ์ รับหน้าที่บรรเลงเดี่ยวไวโอลิน 

วงเยื่อไม้ยุบวงในปี พ.ศ. 2533 โดยออกอัลบั้มชุดที่ 12 และ 13 ซึ่งได้เพิ่มเครื่องเป่าทองเหลืองเข้าร่วมบรรเลงด้วย และไม่ใช้สีทองสกรีนบนปกเทปเช่นชุดก่อน นอกจากนี้ นพ โสตถิพันธุ์ ยังได้ออกอัลบั้มเดี่ยวไวโอลินอีกชุดหนึ่งโดยไม่ใช้ชื่อเยื่อไม้ คือ "ชนบทบรรเลง" หลังจากนั้น นักร้องของวงคือ วิระ เป็นสมาชิกวงมะลิลา บราซิลเลี่ยน และยังคงตระเวนร้องเพลงตามงานต่างๆ ควบคู่กับงานราชการที่ กองสวัสดิการ สำนักงานตำรวจแห่งชาติ ปัจจุบัน เกษียณอายุราชการแล้ว ส่วน อรวี เป็นนักร้องค่ายแกรมมี่จนถึงปัจจุบัน 

อนึ่ง มีสมาชิกวงเฉลียงเข้ามาเป็นศิลปินรับเชิญบันทึกเสียงให้กับวงเยื่อไม้ คือ ภูษิต ไล้ทอง เล่นคลาริเน็ต ในชุดที่ 2 และ 5 และ วัชระ ปานเอี่ยม ร่วมร้องเพลง บ่าวสาวรำวง และ ไม่รักใครเลย ในชุดที่ 9

ผลงานอัลบั้ม
------------

**เยื่อไม้ 1**

1. ยังจำได้ไหม
2. ขอพบในฝัน
3. จูบในใจ
4. เย็นลมว่าว
5. สาวอัมพวา
6. เธอเท่านั้น
7. กว่าจะรักกันได้
8. รักฉันครึ่งหัวใจ
9. ปีศาจวสันต์
10. ห่วงอาลัย
11. แค้น
12. ใจหาย

**เยื่อไม้ 2**

1. สักวันหนึ่ง
2. รอยไถ
3. ทุยจ๋าทุย
4. ฉงน
5. ดอกแก้ว
6. นกขมิ้น
7. ท่าฉลอม
8. บางประกง
9. รักใต้ร่มไทร
10. จูบเย้ยจันทร์

**เยื่อไม้ 3 บานเช้า**

1. ปาหนัน
2. รักเอาบุญ
3. มั่นใจไม่รัก
4. สำคัญที่ใจ
5. เพราะรักที่รัก
6. ลาทีปากน้ำ
7. กังกลรัก
8. ไม่ใกล้ไม่ไกล
9. ดำเนินทราย
10. ถึงอย่างไรก็ไม่เหมือนเดิม
11. ฉันยังคอย
12. ธนูรัก

**เยื่อไม้ 4 บานเย็น**

1. นกเขาไพร
2. เพลงรักจากเธอ
3. จากเธอ
4. อ้อยใจ
5. ฝากรัก
6. ดึกคืนนี้
7. เริงลีลาศ
8. ตลุงมอญซ่อนผ้า
9. พรจุมพิต
10. วิมานสีชมพู
11. คอยลม
12. เปล่า

**เยื่อไม้ 5 เสียงจากไม้ (เพลงบรรเลง)**

1. ลืมเสียเถิดอย่าเสียดาย
2. ดอกไม้ใกล้มือ
3. พนาโศก
4. บ้านของเรา
5. ขอให้เหมือนเดิม
6. คลื่นกระทบฝั่ง
7. รักบังใบ
8. พรานไพร
9. หากภาพเธอมีวิญญาณ
10. ไม่อยากจากเธอ

**เยื่อไม้ 6 เก้าละคอน**

1. เรือนแพ
2. เงาไม้
3. ดวงจันทร์
4. ผู้ชนะสิบทิศ
5. บุเรงนอง
6. ดวงใจ
7. ลำนำแผลเก่า
8. ขวัญเรียม
9. มนต์รักดอกคำใต้
10. สามหัวใจ
11. มนต์รักอสูร
12. จำเลยรัก

**เยื่อไม้ 7 เก้าครู**

1. ดวงใจในฝัน
2. คอย
3. จนจริงไม่จนรัก
4. สุดเอื้อมมือถึง
5. จ้าวหัวใจ
6. สักขีแม่ปิง
7. สนามอารมณ์
8. สาวนครชัยศรี
9. หนึ่งในร้อย
10. ทาษเทวี
11. พ่อแง่แม่งอน
12. ชายเดียวในดวงใจ

**เยื่อไม้ 8 เพลงผลัดใบ (เพลงบรรเลง)**

1. ค้างคาวกินกล้วย
2. น้ำตาแสงไต้
3. ชั่วฟ้าดินสลาย
4. วิหคเหินลม
5. ในฝัน
6. ภาษาใจ
7. สิ้นรักสิ้นสุข
8. ข้างขึ้นเดือนหงาย
9. ลมหวน
10. คิดจะปลูกต้นรักสักกอ

**เยื่อไม้ 9 ลีลาศ**

1. ฟลอร์เฟื่องฟ้า
2. ไม่รักใครเลย
3. ตะลุงสากล
4. บ่าวสาวรำวง
5. โอ้ยอดรัก
6. ธารน้ำรัก
7. คำรำพัน
8. หนึ่งน้องนางเดียว
9. พักร้อน
10. พรานล่อเนื้อ
11. แสนงอน
12. ชะชะช่าพาเพลิน

**เยื่อไม้ 10 ลีลา**

1. พี่รักเจ้า
2. ขอรักคืน
3. มนต์นางรำ
4. ศรกามเทพ
5. นกสีชมพู
6. ศึกในอก
7. ลืมเสียเถิดอย่าคิดถึง
8. ใครจะรักเธอจริง
9. สั่งไทร
10. ครูสอนรัก
11. หนึ่งในดวงใจ
12. บ้านนา

**เยื่อไม้ 11 สถาบัน**

1. แดนนภา
2. ผู้ครองฟ้า
3. สนสามพราน
4. ลาแล้วสามพราน
5. ลาภูพิงค์
6. นักเรียนพยาบาล
7. ขวัญโดม
8. โดมรอเธอ
9. รั้วแดงกำแพงเหลือง
10. จามจุรีศรีจุฬา
11. ลาแล้วจาจุรี
12. พรานทะเล

**เยื่อไม้ 12 เพลงรัก**

1. รักต้องห้าม
2. สีชัง
3. กลัวจะรักไม่จริง
4. แรมพิศวาส
5. สัญญารัก
6. วานลมรัก
7. ขอโทษ
8. พนันรัก
9. ม่านไทรย้อย
10. รัก
11. ทะเลระทม
12. มาลีดอกฟ้า

**เยื่อไม้ 13 เพลงรำ**

1. รำวงสาวบ้านแต้
2. ตะลุงพระเหลเถไถ
3. สาวตางาม
4. รำวงชาวทะเล
5. แซมบ้าพารัก
6. ลาวดำเนินทรายสามช่า (บรรเลง)
7. เพลินเพลงแมนโบ้
8. หนีไม่พ้น
9. แสนงามแสนงอน
10. ตะลุงเข้ากรุง
11. แขกคราญ
12. อาลัยรัก

คอนเสิร์ต
---------

* คอนเสิร์ตบานเช้า บานเย็นศิลปิน (2531)
* คอนเสิร์ตบ้าน 4 ทะเล (2533) (แขกรับเชิญ)

อ้างอิง
-------

1. ↑  "เยื่อไม้ ใน pisutshop". คลังข้อมูลเก่าเก็บจากแหล่งเดิมเมื่อ 2009-04-11. สืบค้นเมื่อ 2010-10-24.
2. ↑  "โซล่า-เยื่อไม้". คลังข้อมูลเก่าเก็บจากแหล่งเดิมเมื่อ 2010-11-01. สืบค้นเมื่อ 2010-10-24.
3. ↑  "สินค้าแม่ไม้เพลงไทย". คลังข้อมูลเก่าเก็บจากแหล่งเดิมเมื่อ 2010-02-14. สืบค้นเมื่อ 2010-10-24.
4. ↑  ""วิระ บำรุงศรี" ศิลปินในเครื่องแบบ ใน ชีวิตต้องสู้". คลังข้อมูลเก่าเก็บจากแหล่งเดิมเมื่อ 2016-03-04. สืบค้นเมื่อ 2010-10-24.